***Schnauzer* gergasi** atau ***schnauzer* besar** ialah satu baka anjing yang dikembangkan pada abad ke-17 di Jerman. Ia merupakan yang terbesar antara tiga baka *schnauzer*—selebih dua merupakan *schnauzer* piawai dan *schnauzer* kerdil. Banyak baka digunakan dalam perkembangannya, termasuk anjing besar Denmark hitam, anjing lembu Flandre, dan pincer Jerman. Pada asalnya dibiakbakakan untuk membantu di ladang dengan menggiring haiwan ternakan ke pasar dan menjaga harta milik peladang, baka ini akhirnya berpindah ke kota untuk bekerja dengan menjaga kilang bir, kedai penyembelih, kandang, dan kilang. Ia tidak terkenal di luar Bavaria sehingga menjadi popular sebagai anjing ketenteraan pada Perang Dunia Pertama dan Perang Dunia Kedua.

Ia mempunyai lapis bulu kasar padat yang melindunginya daripada cuaca dan daripada haiwan perosak. *Schnauzer* gergasi terdapat dalam tiga keragaman warna: lada dan garam, hitam pejal dengan lapis bulu bawah hitam, dan hitam dan perak. Di tempat yang mengizinkannya, ia ditunjukkan dengan telinga dan ekor terpotong. Seperti *schnauzer* lain, ia mempunyai janggut dan bulu kening tersendiri. Kini, *schnauzer* gergasi menyertai banyak sukan anjing, termasuk *schutzhund*. Satu lagi sukan yang dalamnya ia cemerlang ialah suka yang berkaitan dengan kerja hidung. Oleh sebab sifat waspadanya, anjing ini juga digunakan dalam kerja polis.

Sejarah
-------

*Schnauzer* gergasi pertama muncul dari Schwaben di negeri Bavaria di Jerman dan Württemberg pada abad ke-17. *Schnauzer* gergasi asli ini dianggap sebagai versi berbulu kasar bagi baka-baka pincer Jerman dan bulunya disangkakan membantunya untuk menahan musim sejuk Jerman yang mencabar dan gigitan daripada haiwan perosak. Asal usul baka ini tidak jelas, tetapi sumber berspekulasi bahawa ia berasal melalui sesetengah gabungan anjing besar Denmark hitam, anjing gembala Jerman, anjing Rottweil, anjing Dobermann, bokser, anjing lembu Flandre, anjing gembala Thüringen, dan *schnauzer* piawai.

*Schnauzer* gergasi pada asalnya dibiakbakakan sebagai anjing ladang serba guna untuk penjagaan harta benda dan penggiringan haiwan ke pasar. Menjelang permulaan abad ke-20, *schnauzer* gergasi digunakan sebagai anjing pengawal di kilang, di kilang bir, pejagalan, dan kurungan ternakan di seluruh Bavaria. Ia tidak terkenal di luar Bavaria sehingga ia digunakan sebagai anjing ketenteraan dalam Perang Dunia Pertama dan Perang Dunia Kedua. *Schnauzer* gergasi pertama diimport ke Amerika pada tahun 1930-an, tetapi ia kekal jarang sehingga tahun 1960-an, apabila baka ini menjadi popular. Pada tahun 1962, terdapat 23 ekor *schnauzer* gergasi baharu yang berdaftar dengan American Kennel Club; pada tahun 1974, bilangan ini ialah 386; pada tahun 1984, bilangannya melebihi 800 dan pada tahun 1987 terdapat sekitar 1000 ekor haiwan. Pada tahun 2012, terdapat 94 ekor anjing baharu yang didaftarkan, turun daripada 95 ekor pada tahun 2011.

Pada zaman moden, *schnauzer* gergasi digunakan sebagai anjing polis; dilatih untuk kepatuhan, ketangkasan anjing, penggembalaan, pencarian dan penyelamatan, dan *schutzhund*; dan ditunjukkan dalam pertunjukan pengakuran. Ia juga digunakan untuk *carting*. Di Eropah, baka ini dianggap lebih sebagai anjing pekerja daripada anjing pertunjukan. Tumpuan dalam banyak kelab *schnauzer* Eropah tidak begitu banyak pada pertunjukan pengakuran, tetapi lebih pada keupayaan kerja baka ini. Di beberapa negara, termasuk Jerman, anjing mesti mencapai gelaran Juara *Schutzhund* sebelum dapat menjadi layak untuk menjadi juara pengakuran.

Perihal
-------

Dua ekor *schnauzer* gergasi
### Penampilan

Warna hitam dan perak menjadi rasmi pada tahun 2021.
Walaupun *schnauzer* gergasi dipanggil 'gergasi', ini tidak sebanding dengan baka anjing besar lain seperti anjing besar Denmark atau anjing Rottweil, tetapi sebaliknya sebanding dengan *schnauzer* piawai dan *schnauzer* katik. Piawaian baka AKC mensyaratkan jantan untuk berdiri setinggi 65–70 sentimeter (25.5–27.5 in) pada paras kelasa dan betina untuk berdiri setinggi 60–65 sentimeter (23.5–25.5 in). *Schnauzer* gergasi berbentuk segi empat sama dan patut menyerupai versi lebih besar bagi *schnauzer* piawai. Ekornya panjang dan telinganya merupakan telinga butang kecil yang terangkat tinggi-tinggi di atas kepala. Di tempat dengan keizinan undang-undang untuk amalan ini, ekornya dan telinganya mungkin dipotong.

Kepala adalah ​1⁄2 panjang belakang anjing, apabila belakang diukur dari kelasa ke pangkal ekor. Pipinya rata, namun cukup berotot. Lapis bulunya padat, mirip dawai, dan kalis cuaca. Bulu di muka *schnauzer* gergasi membentuk "janggut" dan kening tersendiri. Langkahnya panjang dan segar.

### Perangai

Seekor schnauzer gergasi yang berehat dengan mainan anjing di kakinya. Anjing ini memandang dengan waspada sesuatu di luar bingkai.*Schnauzer* gergasi patut "ramah dalam kedudukan rehat dan menjadi sosok pemerintah apabila terangsang".
*Schnauzer* gergasi biasanya merupakan baka pendiam. Oleh sebab pembiakbakaannya, *schnauzer* gergasi sememangnya mencurigai orang asing dan dapat menjadi sangat teritorial. Sebaik diperkenalkan, ia biasanya menerima orang atau situasi baharu. Ia mempunyai potensi untuk menjadi agresif, tetapi *schnauzer* gergasi biasanya menahan diri – ia "ramah dalam rehat, dan merupakan watak berpendirian apabila terangsang".

*Schnauzer* gergasi telah diperihalkan sebagai anjing yang boleh dipercayai dengan kanak-kanak. Ia sangat cerdas dan dapat menjadi bosan dengan mudah. Ia juga sangat bertenaga dan bersemangat tinggi, yang, apabila ditambahkan dengan kebosanan, dapat membawa kepada tingkah laku yang tidak diingini dan bersifat pemusnah. Ia mudah dilatih dan amat setia kepada pemiliknya. Ia diketahui menjadi sangat terikat dengan pemiliknya. Sesetengah pembiak baka percaya bahawa *schnauzer* gergasi berwarna lada dan garam adalah lebih jinak daripada anjing berbulu hitam.

Kesihatan
---------

*Schnauzer* gergasi memerlukan penjagaan bulu nalar. Janggutnya dapat mengumpulkan air liur dan remah makanan, yang menjadikan pembersihan kerap penting. Jika ditunjukkan, lapis bulu nya perlu dilucutkan setiap dua hingga empat minggu. Jika ia hanya haiwan pendamping, lapis bulunya dapat digunting. Sesetengah *schnauzer* gergasi mempunyai alahan terhadap syampu.

Displasia pinggul dan siku adalah umum. *Schnauzer* gergasi juga terdedah kepada masalah mata seperti keratokonjunktivitis sika, glaukoma, katarak, displasia retina multifokal, dan atrofi retina progresif menyeluruh. Ia juga terdedah kepada penyakit kulit, seperti alopesia lambung musiman, vitiligo, dan sista folikel. Kanser kulit adalah umum pada anjing berwarna gelap, dengan keragaman paling kerap berlaku yang merupakan melanoma pada anggota tubuh dan jari, dan karsinoma sel skuamus jari. Kerentanan ini berlaku kerana melanoma disebabkan oleh kecacatan pada melanosit, iaitu sel yang menggelapkan warna kulit. Tumor kulit bukan kanser adalah umum juga.

Sesetengah *schnauzer* gergasi menghidap diabetes insipidus pusat, hipotiroidisme resesif autosom, malpenyerapan terpilih bagi kobalamin, narkolepsi, katapleksi, dan pelbagai kecelaruan sawan. Sesetengah anjing peka terhadap sulfonamida dan emas. Penyakit tulang dan masalah sendi juga menjadi isu. Punca kematian paling umum pada *schnauzer* gergasi merupakan limfoma dan kanser hati, diikuti oleh serangan jantung dan kegagalan jantung.

Lihat juga
----------

* Terier hitam Rusia

Catatan
-------

1. ↑  Jawi: ‏شناءوزر ݢرݢاسي‎code: ms is deprecated ‎; Jerman: *Riesenschnauzer*code: de is deprecated ; bahasa Inggeris: *giant schnauzer*code: en is deprecated
2. ↑  Jawi: ‏شناءوزر بسر‎code: ms is deprecated ‎

Rujukan
-------

1. 1 2 3 4 5 6 7 8 9 10 11 12 13 14  Stahlkuppe, Joe; Earle-Bridges, Michele (1 Mac 2002). *Giant Schnauzers: Everything About Purchase, Care, Nutrition, Training, and Wellness* (dalam bahasa Inggeris). Hauppauge, New York, Amerika Syarikat: Barron's Educational Series. m/s. 5–11. ISBN 0-7641-1884-6. OCLC 47289437.
2. 1 2 3 4 5 6 7 8  Rice, Dan (1 Mac 2001). "Giant Schnauzer". *Big Dog Breeds* (dalam bahasa Inggeris). Hauppauge, New York, Amerika Syarikat: Barron's Educational Series. m/s. 166–167. ISBN 0-7641-1649-5. OCLC 44860848.
3. ↑  "FCI - Standard Nr. 181 RIESENSCHNAUZER" [Piawaian FCI No. 181 *Schnauzer* Gergasi] (pdf). *Persekutuan Kinologi Antarabangsa* (dalam bahasa Jerman). 10 Oktober 2021. Dicapai pada 8 Januari 2024.
4. ↑  "FCI-Standard N° 181 RIESENSCHNAUZER (Giant Schnauzer)" [Piawaian FCI No. 181 *Schnauzer* Gergasi] (pdf). *Persekutuan Kinologi Antarabangsa* (dalam bahasa Inggeris). Diterjemahkan oleh C. Seidler. 10 Oktober 2021. Dicapai pada 8 Januari 2024.CS1 maint: others (link)
5. 1 2 3 4 5  "Giant Schnauzer". *AKC Meet The Breeds* (dalam bahasa Inggeris). American Kennel Club. Dicapai pada 8 Januari 2024.
6. 1 2 3 4 5  Kern, Kerry V.; Vriends, Matthew M. (1988). *The New Terrier Handbook: Everything about Purchase, Care, Nutrition, Breeding, Behavior, and Training* (dalam bahasa Inggeris). New York, Amerika Syarikat: Barron's Educational Series. m/s. 115. ISBN 0-8120-3951-3. OCLC 17508196. Giant Schnauzer.
7. 1 2  Welton, Michele (15 Oktober 2000). *Your Purebred Puppy* (dalam bahasa Inggeris) (ed. ke-2). Neptune City, New Jersey, Amerika Syarikat: Macmillan. m/s. 137. ISBN 0-7938-3094-X. OCLC 50295276 – melalui Google Books. A buyers' guide; completely revised and updated
8. ↑  "Riesenschnauzer (181): new colour variety as from 01/07/2021". *www.fci.be* (dalam bahasa Inggeris).
9. 1 2 3 4 5 6 7 8 9 10 11 12  "Giant Schnauzer". *The Complete Dog Book* (dalam bahasa Inggeris) (ed. ke-20). Random House Digital. American Kennel Club. 18 Disember 2007. ISBN 978-0-345-47626-5.
10. 1 2 3 4 5 6 7  Palika, Liz (2007). *The Howell Book of Dogs: The Definitive Reference to 300 Breeds and Varieties* (dalam bahasa Inggeris). Hoboken, New Jersey, Amerika Syarikat: Wiley Publishing. m/s. 250–251. ISBN 978-0-470-00921-5.
11. 1 2  "The Westminster Kennel Club | Breed Information: Giant Schnauzer" (dalam bahasa Inggeris). The Westminster Kennel Club. 2013. Diarkibkan daripada yang asal pada 17 Mac 2013. Dicapai pada 16 Januari 2024.
12. 1 2 3 4  Brown, Catherine (1988). "Origin and History of the Giant Schnauzer". Giant Schnauzer Club of America. Dicapai pada 16 Januari 2024.
13. ↑  "AKC Dog Registration Statistics" (dalam bahasa Inggeris). American Kennel Club. 2013. Diarkibkan daripada yang asal pada 7 Februari 2015. Dicapai pada 16 Januari 2024.
14. ↑  Bailey, Gwen (Mei 2009). "Giant Schnauzer". *Training Your Superdog* (dalam bahasa Inggeris). Dorling Kindersley. m/s. 40. ISBN 978-0-7566-4978-4.
15. 1 2 3 4 5 6 7  Gough, Alex; Thomas, Alison (2004). *Breed Predispositions to Disease in Dogs and Cats* (dalam bahasa Inggeris). Blackwell Publishing. m/s. 133–137. ISBN 1-4051-0748-0.
16. ↑  "Cancer in Canines" (dalam bahasa Inggeris). Airedale Health Foundation. Dicapai pada 16 Januari 2024.
17. ↑  Stall, Sam (28 April 2005). "Schnauzer (Giant)". *The Good Bad, and the Furry: Choosing the Dog That's Right for You* (dalam bahasa Inggeris). Quirk Books. m/s. 169–170. ISBN 1-59474-021-6.
18. ↑  "Summary results of the Purebred Dog Health Survey for Giant Schnauzers" (PDF). *Report from the Kennel Club/ British Small Animal Veterinary Association Scientific Committee* (dalam bahasa Inggeris). The Kennel Club. 18 Ogos 2006. Diarkibkan daripada yang asal (PDF) pada 21 Oktober 2012. Dicapai pada 16 Januari 2024.

Pautan luar
-----------

|  |  |
| --- | --- |
|  | Wikimedia Commons mempunyai media berkaitan: ***Schnauzer Gergasi***. |

* Schnauzer gergasi di Curlie

| * l
* b
* s
Anjing berasal dari Jerman |
| --- |
| Ekstan | 
* *Boxer*
* *Dachshund*
* Anjing Denmark besar
* Elo
* Anjing Eskimo Amerika
* Anjing Eurasia
* Anjing gembala biri-biri Jerman lama
* Anjing gembala Jerman
* Anjing gembala Jerman lama
* Anjing gembala putih
* *Hovawart*
* Anjing Kees
* *Kromfohrländer*
* Anjing Landseer
* Anjing Leonberg
* Anjing Münster besar
* Anjing Münster kecil
* Anjing pemburu bejar Westfalia
* Anjing pemburu gunung Bavaria
* Anjing pemburu Jerman
* Anjing pemburu Hanover
* Anjing penuding berbulu dawai Jerman
* Anjing penuding berbulu panjang Jerman
* Anjing penuding berbulu pendek Jerman
* Anjing penuding pudel
* Pincer Dobermann
* Pincer Jerman
* Pincer kecil
* Pincer monyet
* Anjing Pomerania
* Pudel
* Anjing Rottweil
* *Schnauzer*
* *Schnauzer* besar
* *Schnauzer* kecil
* *Schnauzer* piawai
* Anjing serigala Saarloos
* Anjing singa kecil
* Spaniel Jerman
* Spits Jerman
* Spits Jerman kecil
* Spits Jerman sederhana
* Terier pemburu
* Anjing Weimar

 | Jerman |
| Pupus | 
* *Bullenbeisser*

 |

Templat:Pincer dan schnauzer